Борис Младенов-Young
Пчела и търтей
Басня

chitanka.info

Пчела и търтей по съдба

в законен брак се съчетали,

след сватбените тържества

в любовен унес заживяли.

Приел семейният съвет

за труд и отдих правилата —

събирала нектар и мед

без ропот всеки ден пчелата.

А търтеят охранен, млад,

лентяйствувал и мързелувал,

наливал се със концентрат

и все на болен се преструвал.

Дългът си на съпруг и мъж

пропускал в своя мързел мрачен,

във месеца едва веднъж

извършвал ритуала брачен.

И над семейното гнездо

назряла истинска заплаха,

с високо вдигнато чело

бунт вдигнала пчелата плаха.

Молба подала за развод,

другарски съд борба захванал,

но търтеят за цял живот

лентяй и търтей си останал.

…………………………………

Не може никой да оправи

мъжете с търтейските нрави!

София — 1984 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.